# Pályázati kiírásVakok és Gyengénlátók Hermina Egyesülete2023. évi segédeszköz pályázat

A Vakok és Gyengénlátók Hermina Egyesületének (a továbbiakban: egyesület) elnöksége 2023. október 31-én megtartott elnökségi ülésén hozott határozata alapján segédeszköz pályázatot ír ki az egyesület rendes tagjai részére. A pályázat keretösszege 2.000.000 (azaz kettőmillió) forint. Az adható támogatás egy főre eső minimális összege 10.000 (azaz tízezer) Forint, de legfeljebb a beszerzett eszköz ára, a maximális összege pedig 40.000 (azaz negyvenezer) forint. A megvásárolni kívánt segédeszközt a rendes tag minden esetben maga szerzi be, és a saját nevére és lakcímére kell a számlát kérnie.

## A pályázat célja

A pályázat célja, hogy az egyesület rendes tagjait a látássérült személyek önálló életvitelét segítő eszközök megvásárlásában anyagilag támogassa.

## Kik pályázhatnak

A pályázaton az egyesület azon rendes tagjai vehetnek részt, akik a 2023. és a 2024. évi tagdíjakat befizették. Egy személy csak egy pályázatot nyújthat be, és csak egy eszköz megvásárlásához kérhet támogatást. Elutasításra kerül azon személy pályázata, aki:

1. a pályázatát nem a 2023. évi segédeszköz pályázat adatlapján nyújtotta be, vagy az adatlapon hiányos vagy valótlan adatokat tüntetett fel,
2. a 2023. és/vagy a 2024. évi egyesületi tagdíját nem fizette be,
3. olyan segédeszköz beszerzéséhez kér anyagi támogatást, amelyre a 2022. évi segédeszköz pályázaton támogatást kapott,
4. az MVGYOSZ segédeszközboltjában vásárolt eszközt nem tagi kedvezményes áron vásárolta meg,
5. olyan számlát nyújt be, amely 2023. november 13. előtt lett kiállítva, hiányos adattartalmú, vagy nem a látássérült személyek mindennapi életét megkönnyítő eszköz megvásárlását tanúsítja.

FIGYELEM! Nyugtát vagy blokkot nem áll módunkban elfogadni.

## A megpályázható eszközök köre

Pályázni az alábbi, látássérültek önálló életvitelét könnyítő segédeszközök beszerzésére lehet:

- fehérbotok (merev és összecsukható), támbotok;

- nagyítók (hagyományos és elektronikus);

- szemüvegek (lencse és keret);

- beszélő segédeszközök (Pl. vérnyomásmérő, óra, konyhai- vagy személymérleg, színfelismerő, lázmérő stb.);

- tapintható eszközök (pl. karóra, mérőszalag stb.);

- Braille-írás eszközei (pl. pontírógép, Braille-tábla, Braille-tanulást segítő eszközök stb.);

- adaptált játékok (pl. Braille-kártyák, adaptált társasjátékok stb.);

- tanulást támogató eszközök (pl. abakusz, koordináta-tábla, tapintható vonalzó, geometriai készlet, Atomol stb.);

- számítógépek és perifériák (pl. laptop, nagy méretű monitor, szkenner, "gyengénlátós" billentyűzet, Braille-kijelző, Braille-nyomtató stb.);

- okoseszközök (pl. iPhone, iPad, Macbook, Android rendszerű okostelefonok és tabletek, BlindShell);

- háztartási eszközök (pl. tojásszétválasztó, tejőr, zoknipárosító stb.);

- vakvezetőkutya élelmezésével és ellátásával kapcsolatos termékek (kutyatáp, vezetőhám, nyakörv, póráz, kutyacipő stb.).

Nem nyújtható támogatás az alábbi eszközök beszerzésére:

- egyes okoseszközök (pl. okostévé, okosóra stb.),

- okos háztartási eszközök (pl. robotporszívó, mosogatógép stb.), ezek beszerzése abban az esetben sem támogatható, amennyiben okostelefonos alkalmazáson keresztül akadálymentesen vezérelhetőek,

- vakvezetőkutya egészségügyi ellátásához kapcsolódó költségek.

Az eszközt a pályázati időszak első napjától (2023. november 13.) lehet megvásárolni, legkésőbb a pályázati döntéstől számított második hónap végéig (tervezetten 2024. március vége, ez azonban a bírálat időpontjától függően változhat).

FIGYELEM! Az egyesület csak a pályázati időszak első napja után (2023. november 13.) vásárolt segédeszköz saját névre és címre kiállított számláját fogadja el a támogatási összeg kifizetésekor.

A pályázat kiírója a támogatott eszköz meglétét a támogatás elnyerésétől számított kettő éven belül bármikor ellenőrizheti. A pályázati támogatásból finanszírozott eszköz tulajdonjoga két évig másra nem ruházható át

## A pályázat benyújtásának módja és határideje

A pályázat benyújtásának határideje 2023. december 15. ( péntek) 14:00.

Pályázni kizárólag az egyesület által kiadott pályázati adatlapteljes körű és a valóságnak mindenben megfelelő kitöltésével, illetve a kitöltött adatlap határidőben történő benyújtásával lehet. Az adatlap letölthető az egyesület honlapjáról (http://herminaegyesulet.hu), illetve az egyesület ügyfélszolgálatán e-mailben, telefonon, vagy személyesen is kérhető.

A pályázati adatlaphoz csatolni szükséges:

1. amennyiben a segédeszköz beszerzése a pályázati adatlap benyújtása előtt megtörtént, a segédeszköz vásárlását igazoló, a tag saját nevére és címére kiállított számlát,
2. vakvezető kutyával kapcsolatostermék vásárlása esetén a vakvezető kutyával közlekedő látássérült igazolvány másolatát.

Amennyiben a pályázatban megjelölt segédeszköz beszerzését orvosi indok is alátámasztja, a pályázati adatlaphoz csatolni lehet orvosi dokumentumot, melynek megléte az elbírálásnál előnyt jelenthet.

Hiánypótlásra lehetőség nincs.

A pályázati adatlapot az alábbi módokon lehet benyújtani:

1. személyesen, 2023. december 15-én 14:00-ig félfogadási időben, időpontegyeztetést követően, az egyesület irodájában: 1143 Budapest, Gizella út 19/B. FSZT/2. Félfogadási időpontok: hétfő 8-16, kedd 8-18, szerda 8-16, csütörtök 8-16, péntek 8-14 óra között). Időpontot egyeztetni a

+36/1 273-0755

telefonszámon tudnak.

1. Postai úton ajánlott küldeményként a Vakok és Gyengénlátók Hermina Egyesülete 1143 Budapest Gizella út 19/B. FSZT/2. címre. A postai úton benyújtott adatlap beérkezésének legkésőbbi időpontja 2023. december 15.
2. Elektronikus levélben a palyazat@herminaegyesulet.hu e-mail címre, legkésőbb 2023. december 15. 14:00-ig. A tárgy mezőben kérjük a „SEPA2023” megjelölést feltüntetni. Amennyiben az elektronikusan benyújtott pályázat pozitív elbírálás alá esik, az eredeti aláírt pályázati adatlapot legkésőbb a számla benyújtásával egy időben el kell juttatni egyesületünk irodájába, ellenkező esetben a támogatást nem tudjuk kifizetni.

A beadási határidő lejárta után benyújtott pályázat automatikusan elutasításra kerül!

## A pályázat elbírálása

A beérkezett pályázatok formai érvényességét az egyesület titkársága megvizsgálja, és a formailag érvényes pályázatokat az egyesület elnökségének továbbítja. A formailag érvényes pályázatokat az egyesület elnöksége bírálja el 2024. január 30-i elnökségi ülésén.

Az egyesület elnöksége fenntartja magának a jogot, hogy egy adott pályázatot érvénytelennek minősítsen és elutasítson, amennyiben az a pályázat kiírását sérti, vagy az egyesület alapszabályával nem összeegyeztethető.

Az egyesület pályázatot érvénytelennek minősítő és/vagy elutasító döntése ellen jogorvoslatnak helye nincs.

## Értesítés a pályázat elbírálásáról, és az elnyert támogatás felhasználása

A pályázatok elbírálásáról szóló döntés meghozatala 2024. januárjában várható, a nyertes pályázókat pedig legkésőbb 2024. február 15-ig telefonon vagy elektronikus levélben értesítjük.

Az elnyert támogatás az alábbi két módon használható fel:

1. Amennyiben a segédeszköz megvásárlása a pályázati döntés meghozatala előtt történt, és a pályázó benyújtotta a saját nevére és címére szóló számlát az egyesületnek, további teendő nincs, a megítélt támogatás az egyesület titkárságán személyesen átvehető.
2. Amennyiben a segédeszköz beszerzése még nem történt meg, mert a pályázó megvárta a pályázati döntést, a pályázati döntésről történő értesítéstől számított két hónapon belül kell a pályázati adatlapon megjelölt segédeszközt megvásárolni, és a vásárlást igazoló, a tag saját nevére és címére szóló számlát az egyesület titkárságára behozni. Amennyiben a számla a kiírásban foglalt minden feltételnek megfelel, átvehető a megítélt támogatás.

## Adatkezelés

A pályázó a pályázati adatlap benyújtásával büntetőjogi felelősséget vállal azért, hogy a pályázati adatlapon és mellékleteiben általa feltüntetett adatok a valóságnak megfelelnek. Tudomásul veszi, hogy amennyiben a pályázati adatlapon és mellékleteiben nem a valóságnak megfelelő adatokat tüntet fel, úgy a pályázata kizárható, a megítélt támogatás visszavonható.

A pályázat benyújtásával a pályázó tudomásul veszi, hogy az egyesület a pályázati dokumentációban szereplő személyes adatait a segédeszköz pályázat lebonyolítása és a támogatásra való jogosultság ellenőrzése céljából a pályázat életciklusa alatt kezelheti a GDPR értelmében és annak szabályai szerint.

Kelt: Budapest, 2023. november 8.

Bukta Bence elnök

Vakok és Gyengénlátók Hermina Egyesülete